Volla | Dion se gedagtes
« Ierse Kombuis
Seep bladsy »
Augustus 10, 2010 deur Dion
Sy is 'n oorspronklike 1974 pragstuk met die kenmerkende sagte kurwes, glans-afwerkings, eenvoudige kajuit en brullende 1500 enjin sonder enige tierlangtyntjies. Sy het nog die oorspronklike wiele en wieldoppe – al wat ek bygesit het was die ekstra oogklappies en mooi afwerking aan die eindes van die wielboë en oor die gleuwe op die voorste kap en die enjinkap agter. Sy was in die laaste 36 jaar nog nooit in 'n ongeluk betrokke nie en ek moes elke dag uiters versigtig wees vir mense wat die ikoon van die sestiger- en sewentiger-jare net minagting gebied het op die pad.
Statige ou dame, goed versorg.
Is dit nou sexy of wat?
Dit het alhoewel net een bliksem sonder versekering in 'n taxi gekos wat Transkei-styl deur 'n groen verkeerslig regs gedraai het sonder om vir my ry-voorrang toe te laat, om my hart aan skerwe op die pad te los.
Ek het nie eintlik woorde nie.
Ek is nou maar besig om al die dossiere, foto's en inligting bymekaar te sit, dan gaan ek nou maar die man klein-eis hof toe sleep, aangesien hy volgehou het dat ek in hom vasgery het. As hy nie voor getuies wat die ongeluk sien gebeur het, insluitende my eie vrou, sy skuld betwis het nie, sou ek nog bereid gewees het om dit op 'n ander manier te beskik, maar ek is gatvol vir minagting op die pad en die manier wat mense my gebruik in die laaste tyd. My ou statige dame sal nooit weer dieselfde wees nie.
op Augustus 10, 2010 at 9:33 vm | Antwoord ekisanna
Eina – eina – eina! Ek hoop net jy kan hom weer in die hande kry en hopelik moet hy sy taxi verkoop om te betaal wanneer die klein-eise hof met hom klaar is.
op Augustus 10, 2010 at 11:23 vm | Antwoord Dion
Eina, inderdaad. Ek kan nie meer met jou saamstem nie. Ek hoop nou maar net dat die skade nie meer as R 7000 is nie, want dit is die klein-eise hof se limiet. As dit meer is – ek weet regtig dan nie wat om te doen nie. Ek het nie geld om die ding hof toe te vat nie. Dit sal tien-teen-een uitdraai dat ek die skade self sal moet regmaak.
op Augustus 10, 2010 at 12:44 nm | Antwoord Roer
Eish. Genoeg om van te huil en hoe sal hy ooit verstaan wat die dame vir jou beteken. Ek hoop jou aansoek is suksesvol.
op Augustus 10, 2010 at 1:09 nm | Antwoord Dion
Baie dankie. Ja, mens vertroetel jou ryding totdat dit amper meer word as net 'n kar – hulle begin hulle eie karakter aanneem met hulle eie giere, nukke en vreugdes wat net jy ken.